Il-mexxejja tal-UE u s-sħab soċjali ltaqgħu f'vidjokonferenza għas-summit soċjali tripartitiku biex jiddiskutu t-trasformazzjoni tal-irkupru tal-Ewropa fi tkabbir sostenibbli fit-tul li jappoġġa aktar impjiegi u impjiegi aħjar. Il-parteċipanti tas-summit intervjenew dwar dawn it-tliet mistoqsijiet: kif jista' jinkiseb rkupru li jkun ta' suċċess, dejjiemi u soċjalment ekwu u jinqeda rwol mis-sħab soċjali fil-pjanijiet nazzjonali għall-irkupru u r-reżiljenza? kif tista' tirnexxi t-tranżizzjoni doppja klimatika u diġitali waqt li tinżamm il-prosperità, il-kompetittività u l-ġustizzja soċjali? kif jista' jiġi żgurat xogħol sostenibbli (inkluż ħiliet, politiki attivi tas-suq tax-xogħol, sistemi tas-sigurtà soċjali)? Il- President tal-Kunsill Ewropew Charles Michel irrimarka: "Waqt li għadna fil-proċess ta' rkupru, jeħtieġ li nżommu għajnejna fuq it-tip ta' futur li rridu - għan-nies, għall-ekonomiji u għas-soċjetajiet tagħna. Għal tkabbir sostenibbli fit-tul li joħloq aktar impjiegi u impjiegi aħjar, jeħtieġ li ninvestu fil-ħiliet u nimplimentaw politiki attivi tas-suq tax-xogħol. Għalhekk, kif nirkupraw se jiddependi fuq kif l-investiment u r-riformi jikkontribwixxu għal tranżizzjoni kompetittiva u soċjalment ġusta. Irridu rkupru kollettiv, inklużiv u koeżiv. Is-sħab soċjali jaqdu rwol kruċjali f'dan ir-rigward. Il-kontribut tagħhom kien - u se jibqa' - fil-qalba tal-isforzi tagħna għall-irkupru. Il-pakkett ta' rkupru massiv tagħna, approvat mill-Kunsill Ewropew f'Lulju 2020, se jmexxi dawn l-isforzi 'l quddiem." Il- President tal-Kummissjoni Ewropea Ursula von der Leyen qalet: "In-nies għandhom bżonn il-ħiliet it-tajba biex jadattaw għal linji ta' karrieri li qed jinbidlu u biex isibu impjiegi ġodda f'suq tax-xogħol li qed jevolvi. Dan, aktar minn qabel, huwa kruċjali jekk irridu niksbu tranżizzjoni ekwa, sostenibbli u inklużiva lejn ekonomija ekoloġika u diġitali. Bħalissa ninsabu f'mument deċiżiv: grazzi għal NextGenerationEU, se jkollna riformi kruċjali u investiment bla preċedent fl-edukazzjoni, it-taħriġ, l-impjiegi u l-miżuri ta' protezzjoni soċjali. Issa aktar minn qatt qabel, is-sħab soċjali għandhom rwol ċentrali x'jaqdu biex tirnexxi l-implimentazzjoni tal-pjanijiet nazzjonali u jkollna rkupru fejn ħadd ma jitħalla jibqa' lura." Min-naħa tal-presidenza b'rotazzjoni tal-Kunsill tal-UE, il- Prim Ministru tas-Slovenja Janez Janša żied: "Il-Presidenza Slovena temmen li swieq tax-xogħol reżiljenti u inklużivi u impjiegi ta' kwalità huma meħtieġa għal irkupru ta' suċċess, dejjiemi u soċjalment ekwu. Sabiex l-irkupru tal-Ewropa jissarraf fi tkabbir sostenibbli fit-tul, jeħtieġ li naġixxu flimkien u nagħmlu s-soċjetajiet tagħna aktar b'saħħithom u l-kumpaniji tagħna aktar kompetittivi. Il-ħolqien ta' impjiegi ġodda u sostenibbli jista' jagħti protezzjoni soċjali effettiva u permanenti. Il-kwalità tal-impjiegi Ewropej tiffaċilita valur miżjud ekonomiku ogħla, tiggarantixxi forza tax-xogħol b'saħħitha u tas-sengħa, tiżgura riċerka persistenti u trawwem l-innovazzjoni. Huwa b'dan il-mod li naffermaw l-istatus tal-UE fl-ekonomija globali, nipprovdu l-benessri liċ-ċittadini tagħna, u niżviluppaw ambjent li jappoġġa lill-kumpaniji biex jirnexxu. Id-djalogu soċjali ser ikun kruċjali f'dan ir-rigward." Is- Segretarju Ġenerali tal-Konfederazzjoni Ewropea tat-Trade Unions (KETU) , Luca Visentini, innota: "Ma nistgħux ngħidu li l-kriżi pandemika għaddiet, iżda li ħerġin mill-agħar fażi tagħha. Il-gvernijiet u l-UE għamlu sforz bla preċedent biex isalvaw l-impjiegi u n-negozji u għall-irkupru. Il-mod li bih dawn l-isforzi jisfaw fix-xejn ikun li nerġgħu lura għall-awsterità bħalma ġara wara l-aħħar kriżi. Ir-regoli tal-UE dwar id-dejn u d-defiċit iridu jiġu riveduti u l-politika ekonomika trid tkun immexxija mill-ħtiġijiet soċjali. It-tranżizzjoni klimatika u dik diġitali se jfallu jekk iħallu lin-nies u lill-komunitajiet jaqgħu lura. Għandna bżonn investiment bla preċedent fl-azzjoni klimatika, fid-diġitalizzazzjoni, fil-kura u s-servizzi, u fil-futur tat-tfal tagħna; tranżizzjoni soċjalment ġusta li ma tirrigwardax biss il-ħiliet, iżda l-investiment u l-antiċipazzjoni tal-bidla; u Kuntratt Soċjali mġedded b'pagi deċenti, drittijiet tal-ħaddiema inkluż fi pjattaformi u xogħol mhux standard, protezzjoni soċjali universali u adegwata, djalogu soċjali msaħħaħ u negozjar kollettiv." Il- President ta' BusinessEurope , Pierre Gattaz, li jirrappreżenta lill-impjegaturi, (BusinessEurope, SGI Europe, SMEunited) irrimarka: "Waqt li l-UE ħierġa mill-pandemija, il-Kunsill Ewropew għandu jiffoka fuq kif jittrasforma l-irkupru tal-Ewropa fi tkabbir dejjiemi, prosperità inklużiva u impjiegi. L-Ewropa miexja lejn l-operazzjonalizzazzjoni tal-ambizzjonijiet klimatiċi u diġitali tagħha, b'opportunitajiet iżda wkoll bi sfidi reali ħafna għall-impriżi żgħar, medji u kbar, kif ukoll għas-servizzi ta' interess ġenerali, li għandhom quddiemhom prezzijiet li qed jogħlew għall-enerġija u għall-materja prima, nuqqas ta' mikroċipep, nuqqas ta' ħaddiema tas-sengħa, il-finanzjament għall-investiment u għall-innovazzjoni, eċċ. Dawn jeħtieġ li jiġu indirizzati jekk irridu nibqgħu kompetittivi u nlaħħqu ma' atturi globali oħra. Sfortunatament, mhix qed tingħata biżżejjed attenzjoni biex ir-riformi meħtieġa jitmexxew 'il quddiem sabiex jinkiseb irkupru dejjiemi. Ir-rwol tas-sħab soċjali kien kruċjali għall-UE u l-Istati Membri biex ifasslu s-suq tax-xogħol u r-rispons soċjali għall-kriżi tal-Covid. Madankollu, dawn ma ġewx ikkonsultati kif xieraq matul it-tħejjija tal-pjanijiet nazzjonali għall-irkupru u r-reżiljenza. L-involviment tagħhom huwa aktar u aktar importanti fil-fażi ta' implimentazzjoni." Il-fehmiet ikkwotati f'dan it-test huma dawk tal-individwu/organizzazzjoni kkonċernata u ma jikkostitwux kollettivament il-fehma tal-Kunsill jew tal-Kunsill Ewropew. Ara l-paġna tal-laqgħa